text: 46-årig mand er død efter soloulykke
  01 december 2013 kl. 16.29
  Hårdt kvæstet bilist fra Sønderjylland afgik ved døden på Odense Universitetshospital.
  En bilist har søndag mistet livet efter en soloulykke i Sønderjylland, oplyser politiet.
  Det var ved halvtretiden tidligt søndag morgen, at manden i sin bil ramte et træ på Foldingbrovej ved Tirslund.
  Ingen andre trafikanter var indblandet i hændelsen, hvor bilisten blev klemt fast.
  Med svære kvæstelser blev han først bragt til sygehuset i Kolding, men herfra blev han senere overført til Odense Universitetshospital.
  Her afgik han ved døden ved middagstid, oplyser Syd- og Sønderjyllands Politi.
  Bilisten blev 46 år.
  